**Kuopion kouluhyökkäys** tapahtui tiistaina 1. lokakuuta 2019 noin kello 12.29–12.37 Kuopion kauppakeskus Hermanissa Savon ammattiopiston tiloissa. Iskussa kuoli yksi ja loukkaantui kymmenen henkilöä, joista kaksi vakavasti, tekijä mukaan lukien. Tekijä oli ammattiopiston 25-vuotias opiskelija Joel Marin. Hän käytti teräasetta, minkä lisäksi hänellä oli mukanaan ilmapistooli, jota aluksi luultiin oikeaksi tuliaseeksi. Hyökkäys päättyi, kun poliisi ampui tekijää. Marin joutui tehohoitoon Kuopion yliopistolliseen sairaalaan ja hänet vangittiin 4. lokakuuta. Teon oikeuskäsittely alkoi syyskuussa 2020, ja Marin tuomittiin marraskuussa 2020 elinkautiseen vankeusrangaistukseen.

Tapahtumien kulku
-----------------

Teko tapahtui kauppakeskus Hermanissa Savon ammattiopiston tiloissa, parin kilometrin päässä Kuopion keskustasta. Hyökkäys alkoi luokkahuoneessa. Luokassa olleiden mukaan Marin saapui luokkaan myöhässä "pitkän laukun" kanssa, kaivoi esiin jonkinlaisen miekan ja alkoi lyödä luokanvalvojaa ja opiskelijoita. Hän jahtasi myös opettajaa. Hätäkeskus sai ilmoituksen epäillystä puukotuksesta kello 12.29. Tekijä käytti pitkämiekkaa. Lisäksi hänellä oli mukanaan ilmapistooli, jota aluksi luultiin oikeaksi tuliaseeksi. Väkivallanteon yhteydessä kauppakeskuksessa syttyi tahallaan sytytetty tulipalo, joka saatiin nopeasti sammumaan.

Poliisi otti Marinin kiinni kahdeksan minuuttia hätäkeskukseen tulleen hälytyksen jälkeen. Pidätystilanteessa poliisi käytti ampuma-asetta. Marin joutui tehohoitoon Kuopion yliopistolliseen sairaalaan, minkä lisäksi ampuma-asetta käyttänyt poliisi loukkaantui ja vietiin sairaalaan hoidettavaksi. Tapahtumia todistaneen henkilön mukaan tekijä oli lähestynyt poliisia uhkaavasti eikä totellut poliisin käskytystä, minkä jälkeen hän kuuli ainakin kaksi laukausta, kun poliisi ampui tekijää.

Koulussa oli tapahtumahetkellä noin 300 opiskelijaa. Heistä valtaosa oli 16–19-vuotiaita nuoria, mutta paikalla oli myös aikuisopiskelijoita. Henkilökuntaa tiloissa oli noin 30 henkeä.

Uhrit
-----

Hyökkäyksessä kuoli ammattiopistossa opiskellut ukrainalaissyntyinen nuori nainen. Lisäksi Kuopion yliopistolliseen sairaalaan tuotiin yhteensä kymmenen loukkaantunutta henkilöä, joista kaksi oli loukkaantunut vakavasti. Toinen vakavasti loukkaantuneista oli Joel Marin. Uhrit ovat 15–50-vuotiaita; heistä suurin osa on naisia. Loukkaantuneet saivat viiltohaavoja yrittäessään puolustautua.

Tekijä
------

Teon tekijä oli tekohetkellä 25-vuotias Joel Otto Aukusti Marin (s. 1994). Hän on kotoisin Siilinjärveltä, missä hän kirjoitti ylioppilaaksi vuonna 2014. Ylioppilastutkinnon suorittamisen jälkeen Marin oli muuttanut Kuopioon, missä hän opiskeli Savon ammattiopistossa. Hänellä ei alustavan tiedon perusteella ollut aiempaa rikostaustaa.

Marinia oli kiusattu koulussa ala-asteelta lähtien vuosien ajan, muun muassa ylipainonsa ja pukeutumisensa vuoksi. Häntä kuvailtiin hiljaiseksi ja yksinäiseksi. Marin oli aikaisemmin osallistunut kuopiolaisen ampumaseuran ampumakursseille.

### Tutkinta ja vangitseminen

Poliisi teki Marinin Särkiniemessä sijaitsevaan asuntoon kotietsinnän. Asunnosta löytyi polttopulloja ja palon sytyttämiseen liittyviä välineitä. Lisäksi Marinin atk-laitteet takavarikoitiin.

Marin vangittiin 4. lokakuuta epäiltynä murhasta ja yhdeksästä murhan yrityksestä. Käräjäoikeus määräsi, että syytteet on nostettava viimeistään 13. helmikuuta 2020. Tutkinnanjohtaja Olli Töyräs kertoi poliisilla olevan käsitys hyökkääjän motiivista, mutta ei kertonut sitä heti julkisuuteen. Hänen mukaansa tekoon ei liittynyt terroristisia motiiveja.

Tammikuussa 2020 uutisoitiin, että kouluhyökkäyksen oikeuskäsittely siirtyy, sillä Marinin mielentilatutkimuksen odotettiin valmistuvan vasta 2020 kesällä. Mielentilatutkimuksessa Marinilla todettiin autismikirjon piirteitä. Tutkimuslausunnon antajan mukaan Marin oli rajatapaus syyntakeisen ja alentuneesti syyntakeisen välillä, mutta Terveyden ja hyvinvoinnin laitos katsoi Marinin syyntakeiseksi.

### Oikeuskäsittely ja tuomio

Jutun oikeuskäsittely alkoi Pohjois-Savon käräjäoikeudessa syyskuussa 2020. Marinia syytettiin murhasta, 20 murhan yrityksestä, tuhotyöstä, törkeän pahoinpitelyn yrityksestä ja virkamiehen väkivaltaisesta vastustamisesta.

Pohjois-Savon käräjäoikeus tuomitsi Joel Marinin elinkautiseen vankeuteen murhasta ja 20:stä murhan yrityksestä. Oikeuden näkemys oli, että Marin oli tekoaikaan syyntakeinen.

Itä-Suomen hovioikeus piti elinkautisen tuomion voimassa marraskuun 2021 alussa. Marin ei hakenut hovioikeuden tuomioon valituslupaa korkeimmasta oikeudesta, joten elinkautinen vankeusrangaistus sai lainvoiman.

Reaktiot
--------

Suruliputus Kuopion kouluhyökkäyksen johdosta Valkealassa.
Tapahtumien johdosta eduskunta aloitti seuraavan päivän istuntonsa hiljaisella hetkellä. Suomessa järjestettiin suruliputus torstaina 3. lokakuuta. Tasavallan presidentti Sauli Niinistö esitti osanottonsa kuolleen omaisille ja toivotti muille uhreille voimia toipumiseen. Pääministeri Antti Rinne kuvaili tekoa "järkyttäväksi ja täysin tuomittavaksi" ja vieraili 4. lokakuuta Kuopiossa tapaamassa kansalaisia.

Yhdysvaltain presidentti Donald Trump esitti suruvalittelunsa hyökkäyksen uhreille ja omaisille Valkoisessa talossa järjestetyssä Niinistön ja Trumpin yhteisessä lehdistötilaisuudessa 2. lokakuuta. Myöhemmin ilmoitettiin, että Savon ammattiopisto ei enää palaa hyökkäyksen kohteeksi joutuneen ostoskeskuksen toisen kerroksen opetustiloihin. Kauppakeskuksen ensimmäiseen kerrokseen aiotaan kuitenkin tehdä muutoksia, jotta siinä olevat tilat soveltuisivat jatkossa opetuskäyttöön.

### Nettitrollit

Internetin maahanmuuttovastaiset trollit aktivoituivat välittömästi iskun jälkeen. Ensimmäinen disinformaatiota levittänyt tili avattiin Twitterissä vain 16 minuuttia poliisin kerrottua tapauksesta. Pari tuntia iskun jälkeen sosiaalisessa mediassa levisi Yleisradion uutisesta tehty väärennetty kuvakaappaus, jossa iskun tekijäksi väitettiin Suomeen vuonna 2015 saapunutta turvapaikanhakijaa. Äärioikeistolaiset sivustot puolestaan levittivät viestiä, jossa iskun tekijän väitettiin olevan nimeltään "Abdel Fattah". Informaatiovaikuttaminen heikentyi kuitenkin nopeasti poliisin tiedottamisen johdosta. Lisäksi sosiaalisessa mediassa levitettiin opetusministeri Li Anderssonin nimissä julkaistua valeviestiä.

Vaikutukset
-----------

Kun Savon ammattiopistolle rakennettiin uudet tilat Kuopion Savilahteen, niiden jokaiseen huoneeseen rakennettiin vähintään kaksi ovea, koska Kuopion kouluhyökkäyksen aikana opiskelijoilla oli ollut vaikeuksia paeta luokan ainoasta ovesta.

Katso myös
----------

* Jokelan koulusurmat
* Kauhajoen koulusurmat
* Raumanmeren koulusurmat
* Viertolan koulusurma

Lähteet
-------

1. 1 2 3 4 5 6 7 8  Niko Ranta: Kuopion kouluiskun uhriksi joutunut naisopettaja luuli hyökkääjää muusikoksi *Yle Uutiset*.  8.9.2020. Viitattu 16.11.2020.
2. 1 2  Rytkönen, Anne-Pauliina: Kuopion kouluhyökkäyksen oikeuskäsittely siirtyy – epäillyn miehen mielentilatutkimuksen odotetaan valmistuvan vasta kesällä *Yle Uutiset*.  15.1.2020. Viitattu 14.3.2020.
3. 1 2  Gustafsson, Mikko: Syyttäjä nosti syytteet murhasta ja 20 murhan yrityksestä Kuopion kauppakeskuksen koulusurmajutussa *HS.fi*.  21.8.2020. Helsingin Sanomat. Viitattu 21.8.2020.
4. 1 2
5. ↑
6. 1 2 3  Kuopion kouluiskun hyökkääjällä ei ollut toimivaa ampuma-asetta – yksi uhreista oli ukrainalainen nainen *Savon Sanomat*.  2.10.2019. Viitattu 3.10.2019.
7. ↑  Kosonen, Laura: Tämä Kuopion koulusurman uhreista tiedetään: ukrainalaissyntyinen kuolonuhri asui Kuopiossa, loukkaantuneista valtaosa naisia *Yle Uutiset*.  2.10.2019. Viitattu 2.10.2019.
8. ↑  Eklund, Ville: Hän on Kuopion kouluiskut tehnyt opiskelija – mustiin pukeutunut Joel Marin ei koskaan tervehtinyt naapureitaan, asunut talossa jo vuosia *MTV3*.  2.10.2019. Viitattu 4.10.2019.
9. ↑
10. ↑  Sara Vainio, Pauliina Grönholm, Minna Pölkki: Kuopion epäiltyä hyökkääjää kiusattiin koulussa vuosia *Helsingin Sanomat*.  2.10.2019. Viitattu 3.10.2019.
11. ↑  Eklund, Ville: Kuopion miekkaiskun tehnyt Joel Marin osallistui ampumakurssille – poseerasi ampumapokaalin kanssa  3.10.2019. MTV (uutiset). Viitattu 9.10.2019.
12. 1 2  Poliisilla on käsitys Kuopion raa’an kouluhyökkäyksen motiivista – mies vangittiin epäiltynä murhasta ja murhan yrityksistä *Helsingin Sanomat*.  4.10.2019. Viitattu 9.11.2019.
13. ↑  Kuopion kouluhyökkäys muistuttaa Turun puukkoiskua, sanoo tutkinnanjohtaja – tekijää epäillään kuitenkin murhasta: "Taustalla ei terroristisia motiiveja" *MTV3*.  4.10.2019. Viitattu 4.10.2019.
14. ↑  Moliis, Pekka: Kuopion koulusurmaajan puolustus todennäköisesti ilmaisee tyytymättömyytensä tuomioon  13.11.2020. Ilta-Sanomat. Viitattu 14.11.2020.
15. ↑  Moliis, Pekka: Kuopion koulusurmaajalle elinkautinen – halusi kuolla poliisin luoteihin, näin hän kertoi teosta oikeudessa  13.11.2020. Ilta-Sanomat. Viitattu 14.11.2020.
16. ↑  Kuopion kouluhyökkääjälle elinkautinen – murhasi yhden ja yritti 20 murhaa syyntakeisena *Mtvuutiset.fi*.  13.11.2020. Viitattu 13.11.2020.
17. ↑  Kilpeläinen, Kia: Kuopion koulusurmaajan tuomio säilyi ennallaan hovioikeudessa: murhasta elinkautinen *Iltalehti*.  4.11.2021. Viitattu 1.1.2022.
18. ↑  Kuopion kouluhyökkääjä ei valita korkeimpaan oikeuteen – elinkautinen tuomio jää voimaan *Ilta-Sanomat*.  29.12.2021. Viitattu 1.1.2022.
19. ↑  Anna Näveri, Marika Harjumaa, Kai Jääskeläinen, Kaisa Uusitalo: Poliisi puhutti epäiltyä ensi kertaa, sairaalassa epäillyn lisäksi neljä uhria – Yle seurasi hetki hetkeltä Kuopion tapahtumien etenemistä *Yle Uutiset*.  2.10.2019. Viitattu 4.10.2019.
20. ↑
21. ↑
22. ↑  Karjalainen, Katariina: Trump esitti surunvalittelunsa Kuopion kouluhyökkäyksen uhreille *Iltalehti*.  2.10.2019. Viitattu 4.10.2019.
23. ↑  Veteli, Annika: Savon ammattiopisto ei palaa enää tiloihin, joissa Kuopion kouluhyökkäys tapahtui – johtaja: "Tämä on kaikille parempi ratkaisu" *Yle Uutiset*.  8.10.2019. Yle. Viitattu 10.10.2019.
24. ↑  Harmaala, Minna: Trollit eivät aikailleet: Ensimmäinen valetilin maahanmuuttovastainen twiitti julkaistiin 16 minuuttia poliisin ensimmäisen Kuopio-tiedotteen jälkeen (vain tilaajille)  2.10.2019. Savon Sanomat. Viitattu 10.10.2019.
25. ↑  Tenhunen, Asta: Analyysi: Tällaista väärää tietoa ja väärennettyjä kuvakaappauksia Kuopion kouluiskusta levitettiin (vain tilaajille)  9.10.2019. Savon Sanomat. Viitattu 17.10.2019.
26. ↑  Lehtonen, Joonas: Li Anderssonin nimissä levitettiin törkeää valeviestiä Kuopion kouluiskusta  2.10.2019. Iltalehti. Viitattu 10.10.2019.
27. ↑  Kouluisku vaikutti uusien kampustilojen suunnitteluun – Savon ammattiopisto aloittaa lukuvuoden moderneissa ja turvallisissa tiloissa *Yle Uutiset*.  5.8.2022. Viitattu 6.8.2022.